text: [{"text_idx": "#000002", "text": "Miulbo niadtong milabayng mga semana ang malukpanong mga protesta sa tulo ka nasud aron iduso ang nasyunalisasyon sa mga yaweng industriya ug batukan ang palisiya sa pribatisasyon. Pinakadaku dinhi ang pag-alsa sa katawhan sa Kazakhstan aron babagan ang pagsirit sa presyo sa lana ug iduso ang pagnasyunalisa sa langyawng mga kumpanya sa lana. Ang mga protesta sa Chile ug India nakapunting usab batok sa pribatisasyon sa mga minahan ug mga bangko."}, {"text_idx": "#000004", "text": "Miulbo niadtong Enero 2 ug nagapadayon ang mga protesta sa napuloan ka libong katawhan sa Kazakhstan aron babagan ang pagsirit sa presyo sa lana human sa pagtangtang ni Pres. Kassym-Jomart Tokayev sa kontrol sa presyo sa liquefied petroleum gas. Panawagan sa mga raliyista ang nasyunalisasyon sa mga minahan sa lana ug natural gas nga dominado karon sa mga multinasyunal nga mga kumpanya, nag-una sa US."}, {"text_idx": "#000005", "text": "Ang protesta nga gisugdan sa mga mamumuo sa mga minahan sa lana mikaylap sa halos tanang sentrong syudad ug lungsod sa nasud. Dili na lamang pagpaubos sa presyo sa natural gas ang ilang panawagan, apan lakip na ang pagpalagpot sa mga upisyal sa gubyerno. Giduso usab nila ang pagtangtang sa pulitikanhong gahum sa kanhing diktador nga si Nursultan Nursultan Nazarbayev, nga matud nila padayon nga nagdomina sa nasud luyo sa pagkanaog niya sa pwesto niadtong 2019 human ang halos tulo ka dekada sa iyang diktadurya. Si Nazarbayev ang nagduso sa pribatisasyon sa mga kumpanya sa lana niadtong dekada 1990."}]